Diari Oficial de la Generalitat Valenciana


Sumari del DOGV 5930, del 12-01-2009 (2009/109)

ORDRE de 19 de desembre de 2008, de la Conselleria d'Economia, Hisenda i Ocupació per la qual es convoca la concessió de subvencions per a l'organització de fors per a l'intercanvi de coneixements i la realització d'activitats divulgatives relacionades amb les matèries pròpies de l'àmbit competencial del SERVEF per a l'any 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5930

Data del DOGV
:   12-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/109


Data del document
:   19-12-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * política d'ocupació
    * universitat
    * acta de congrés
    * administració local
    * administració regional
    * orientació professional
    * societat sense fins de lucre
    * ajuda pública

ORDRE de 19 de desembre de 2008, de la Conselleria d'Economia, Hisenda i Ocupació per la qual es convoca la concessió de subvencions per a l'organització de fors per a l'intercanvi de coneixements i la realització d'activitats divulgatives relacionades amb les matèries pròpies de l'àmbit competencial del SERVEF per a l'any 2009. [2009/109]
La Llei 3/2000, de 17 d'abril, crea el Servici Valencià d'Ocupació i Formació (SERVEF) com a organisme autònom de naturalesa administrativa a què li correspon, en l'àmbit territorial de la Comunitat Valenciana, l'impuls i l'execució de les polítiques de la Generalitat Valenciana en matèria d'intermediació i orientació laboral, així com les polítiques actives d'ocupació i de formació professional, tant ocupacional com contínua, que faciliten la inserció laboral i la millora ocupacional.
Des de la seua creació, el SERVEF ha establit múltiples línies operatives per al foment i el desplegament d'estes polítiques; no obstant això, la complexitat dels factors socials, econòmics, tecnològics, que confluïxen en la problemàtica de l'ocupació i la seua variabilitat, perquè són generades en un context històric i social molt dinàmic alhora que exigent en les seues demandes, necessiten de l'anàlisi i de la reflexió teòriques sobre este fenomen, i de la comunicació i l'intercanvi d'experiències entre persones i institucions.
A fi de recolzar iniciatives que aporten reflexió i propicien la divulgació en esta matèria, la Conselleria d'Economia, Hisenda i Ocupació, a través del Servici Valencià d'Ocupació i Formació, convoca les presents ajudes per a finançar en el territori de la Comunitat Valenciana, l'organització d'aquells fors de debat, exposició i projecció pública, així com la realització d'activitats divulgatives, que versen sobre les matèries de la intermediació i orientació laborals, les polítiques actives d'ocupació i la formació professional.
Per tot això i fent ús de la facultat que em conferix l'article 28 de la Llei 5/1983, de la Generalitat Valenciana, de 30 de desembre, del Consell, i de conformitat amb l'article 47 del Text Refós de la Llei d'Hisenda Pública de la Generalitat Valenciana,
ORDENE
Primer. Objecte
1. L'objecte d'esta convocatòria és regular el procediment de concessió de subvencions destinades a l'organització de fors d'intercanvi de coneixements, la difusió d'idees o d'experiències, i a la realització d'activitats de divulgació en matèries relacionades amb l'àmbit competencial del Servici Valencià d'Ocupació i Formació.
2. Les propostes d'activitats o projectes que es presenten podran consistir, bé en la celebració de congressos, seminaris, jornades, conferències o qualsevol altra forma de comunicació, bé en una publicació mitjançant qualsevol suport, sempre que s'ajusten al caràcter de difusió d'experiències i a la divulgació de coneixements objecte d'esta convocatòria.
3. Les actuacions subvencionables hauran de realitzar-se en l'àmbit territorial de la Comunitat Valenciana durant l'any 2009.
Segon. Quantia de les ajudes
1. Es podran concedir ajudes fins a un import màxim de 10.000 euros per a cada activitat o projecte presentat.
2. L'import de les ajudes regulades en esta convocatòria, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, superen el cost de l'activitat que ha de desenvolupar el beneficiari.
Tercer. Beneficiaris
1. Dins dels límits pressupostaris i d'acord amb les condicions i criteris establits en estes bases, podran ser beneficiaris d'estes ajudes les universitats, públiques o privades, les administracions públiques i les institucions sense ànim de lucre, amb domicili social en la Comunitat Valenciana que organitzen alguna de les iniciatives objecte d'esta convocatòria durant l'any 2009.
2. No podran obtindre la condició de beneficiaris, les entitats en què concórrega alguna de les circumstàncies establides en l'article 13 de la Llei 38/2003, de 17 de novembre, General de Subvencions.
Quart. Supòsits exclosos
1. Queden exclosos d'esta convocatòria aquelles activitats o projectes organitzats pels centres o organismes públics els titulars dels quals siga la mateixa Generalitat, així com les entitats autònomes, societats mercantils i la resta d'entitats de dret públic relacionades en l'article 2 de la Llei 15/2007, de 27 de desembre, de la Generalitat, de Pressupostos de la Generalitat per a l'exercici 2008, o regulació equivalent en la Llei de Pressupostos per a l'exercici 2009.
2. No s'admetran aquelles propostes que formen part o es deriven de l'execució d'actuacions ja subvencionades per altres conceptes.
Quint. Sol·licituds
1. El termini de presentació de sol·licituds començarà l'endemà de la publicació de la present convocatòria en el Diari Oficial de la Comunitat Valenciana i finalitzarà el 30 de juny de 2009.
2. Les sol·licituds, dirigides en tot cas a la Secretaria General del SERVEF es formalitzaran segons el model que s'acompanya com a annex I d'esta convocatòria, i podran presentar-se per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, encara que preferentment, en el Registre central del SERVEF, siti a l'av. Navarro Reverter, 2, 46579 València.
3. A l'imprés normalitzat de sol·licitud haurà d'acompanyar-se la següent documentació original o degudament confrontada:
a) Per a totes les entitats sol·licitants:
· Acreditació, d'acord amb la peculiaritat orgànica de cada entitat sol·licitant, de la facultat del representant legal d'esta per a sol·licitar esta subvenció, qui haurà de subscriure la corresponent sol·licitud.
· Declaració per escrit del representant legal de l'entitat de les subvencions sol·licitades o concedides per altres organismes públics o privats per a la mateixa finalitat.
· Projecte detallat del projecte o activitat per al qual se sol·licita la subvenció, amb especificació dels seus objectius, sector o àmbit d'activitat beneficiari de l'acció a curt o llarg termini, pla de treball, programa, calendari d'execució, participants i qualsevol altra informació que permeta avaluar el seu contingut i la seua rellevància des d'un punt de vista científic, tècnic, etc., d'acord amb els criteris de valoració establits més avant.
· Pressupost desglossat en partides o epígrafs de despesa de l'acte o projecte que s'organitza o de l'activitat que s'ha de realitzar.
· Memòria comprensiva de les actuacions desenvolupades en anteriors edicions, si és el cas, d'esta mateixa activitat.
· Declaració per escrit del representant legal de l'entitat que està no està sotmesa en cap de les circumstàncies previstes en l'article 13, apartats 2 i 3, de la Llei 38/2003, de 17 de novembre, General de Subvencions, que determina la prohibició per a obtindre la condició de beneficiari de subvencions, per mitjà de l'emplenament i la subscripció del model de declaració que s'adjunta com a annex II.
b) Si l'entitat sol·licitant és una universitat privada o una entitat sense ànim de lucre, a més hauran d'aportar:
· DNI del representant de l'entitat i documentació acreditativa de la seua representació legal.
· CIF de l'entitat sol·licitant.
· Estatuts o documentació acreditativa de la seua constitució en què conste la personalitat jurídica pròpia i l'absència d'ànim de lucre.
4. Quan la sol·licitud no reunisca els requisits establits en la present ordre o no s'acompanye la documentació que d'acord amb esta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, es requerirà a l'entitat sol·licitant perquè en el termini de 10 dies esmene la falta o acompanye els documents preceptius, en cas contrari se la tindrà per desistida de la seua petició i la sol·licitud serà arxivada, prèvia resolució que serà dictada en els termes que preveu l'article 42 de l'esmentada Llei.
Sext. Comissió Avaluadora
1. Per a l'avaluació i selecció de les sol·licituds es constituirà una Comissió Avaluadora formada pels membres següents:
- Presidenta:
La secretària general del SERVEF.
- Vocals:
El cap de l'Àrea d'Organització i Sistemes d'Informació.
El cap de l'Àrea de Recursos Humans i Econòmics.
- Secretari/a:
Un/a tècnic/a de la Secretaria General del SERVEF, qui assistirà a les sessions que realitze la Comissió amb veu però sense vot.
2. Per al compliment de la seua comesa la Comissió podrà sol·licitar l'assessorament de tècnics o experts en les matèries d'inserció i orientació laboral, foment i millora de l'ocupació i de formació professional ocupacional, que podran assistir amb veu però sense vot.
3. La Comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La Comissió Avaluadora es reunirà una vegada finalitzat termini de presentació de sol·licituds, i a la vista de la documentació presentada i de la consideració dels criteris de valoració que s'enumeren a continuació, elevarà una proposta a l'òrgan competent per a la seua resolució.
Sèptim. Criteris de valoració
Dins del compliment de les línies generals indicades en l'objecte i supòsits exclosos d'esta convocatòria, per a l'avaluació dels projectes, la Comissió Avaluadora tindrà en compte els següents aspectes i ponderació:
· Qualitat o nivell cientificotècnic de la proposta. Valoració: fins a un 40%.
· Major grau de generalització dels efectes o impactes de l'acció proposada sobre altres àmbits o sectors o al conjunt de la societat. Valoració: fins a un 40%.
· Vinculació o incardinación del projecte presentat amb un pla o programa conjunt. Valoració: fins a un 20%.
Octau. Resolució de la convocatòria
1. La competència per a resoldre les sol·licituds formulades correspondrà al director general del Servici Valencià d'Ocupació i Formació, sobre la base de la proposta que eleve la Comissió Avaluadora.
2. El termini màxim per a resoldre i notificar la concessió o la denegació de les sol·licituds serà de 6 mesos comptadors des de l'endemà de la publicació en el Diari Oficial de la Comunitat Valenciana de la present ordre.
3. Una vegada transcorregut el termini indicat anteriorment sense que s'haja dictat i notificat resolució expressa, les sol·licituds s'entendran desestimades, de conformitat amb el que establix l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana.
4. La resolució de concessió de les ajudes fixarà expressament la quantia concedida i serà notificada als interessats en els termes que preveu l'article 58 i 59 de la Llei 30/1992, abans mencionada.
5. Les resolucions que es dicten a l'empara de la present ordre esgotaran la via administrativa, i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució, d'acord amb el que establix els articles 10.1 a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre recurs que consideren procedent.
Nové. Resolució de les incidències
L'òrgan competent per a resoldre les incidències produïdes després de la concessió de les ajudes, com a pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director general del Servici Valencià d'Ocupació i Formació, sense perjuí de la seua delegació d'acord amb les disposicions vigents.
Deu. Obligacions dels beneficiaris
1. Amb caràcter general, i en virtut de la normativa aplicable, són exigibles les obligacions següents:
- Realitzar efectivament l'activitat d'acord amb el projecte presentat en la forma i els terminis establits.
- Acreditar davant de l'òrgan concedent la realització de l'activitat, així com el compliment dels requisits i les condicions que determinen la concessió.
- Comunicar al SERVEF l'obtenció d'altres subvencions o ajudes per a la mateixa finalitat, procedents de qualsevol administració o ens públic o privat.
- Facilitar tores aquelles dades i informacions relacionades amb la subvenció concedida, que siguen requerides pel SERVEF.
- Sotmetre's a les actuacions de control economicofinancer per a les quals siguen requerits.
- Totes aquelles establides en l'article 14 de la Llei 38/2003, de 17 de novembre, General de Subvencions.
2. Acreditar, en el supòsit de no estar exonerades d'això, amb anterioritat a dictar-se la resolució de concessió que es troba al corrent de les obligacions tributàries i amb la Seguretat Social, en els termes establits en l'Orde de 30 de maig de 1996, de la conselleria d'Economia i Hisenda (DOGV de 21/06/1996) i en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, per mitjà de la presentació de les certificacions positives regulades en l'article 22 del mateix Reglament, la validesa de les quals haurà d'estendre's al moment de l'atorgament de l'ajuda.
3. A més, com a beneficiaris d'estes ajudes, les entitats que resulten beneficiàries d'estes ajudes estan obligades a presentar en el termini dels 15 dies naturals següents a la recepció de la notificació de la seua concessió:
a) Comunicar per escrit al SERVEF, l'acceptació de la subvenció.
b) Comunicar per escrit al SERVEF qualsevol canvi que es produïsca en el programa definitiu de l'activitat abans de la seua realització.
c) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini del SERVEF. Per a això s'inserirà en lloc preferent i destacat el logotip del Servici Valencià d'Ocupació i Formació, d'acord amb les normes d'identitat corporativa d'esta institució. Esta obligació només serà aplicable després de la recepció de la notificació de la concessió de l'ajuda.
d) Justificar l'ocupació de la subvenció en la forma que s'indica en l'article tretze.
Onze. Despeses subvencionables
1. En la resolució de concessió s'expressarà, a més de la quantia concedida, la partida o partides de despesa que constituiran l'objecte de la justificació posterior, d'acord amb el detall del pressupost presentat junt amb la sol·licitud.
2. En cap cas el cost d'adquisició de les despeses subvencionables podrà ser superior al valor de mercat.
3. Queden expressament exclosos aquelles despeses relatives a restauració (servici d'àpats, vi d'honor, esmorzars, etc.), dietes, visites, activitats lúdiques,- i en general, tots aquelles que no mantinguen una relació essencial amb la naturalesa de la proposta.
4. Els tributs podran ser subvencionables quan el beneficiari els abona efectivament. No es consideraran despeses subvencionables els impostos indirectes (impost sobre el valor afegit, entre altres) quan siguen susceptibles de recuperació o compensació, ni els impostos personals sobre la renda.
Dotze. Subcontractació
1. Una vegada atesa l'especificitat dels beneficiaris a què va dirigida esta convocatòria, dins dels límits legals establits en l'article 29 de la Llei 38/2003, de 17 de novembre de 2003, General de Subvencions, i Reial Decret 887/2006, de 21 de juliol, pel que s'aprova el seu Reglament, podrà concertar-se amb tercers l'execució total de l'activitat que constituïsca l'objecte de la subvenció.
Tretze. Justificació de les ajudes
1. La justificació de la subvenció requerirà la presentació pel beneficiari dels documents següents:
- Memòria succinta de les actuacions realitzades, comprensiva a més d'una avaluació d'estes i xifres d'assistents, si és el cas.
- Un fullet, programa o cartell anunciador si es tracta de la realització d'un acte, o un exemplar en què es done suport materialment l'activitat divulgativa subvencionada.
- Declaració final dels ingressos i les despeses produïts sobre el total de l'activitat objecte de l'ajuda, desglossat en els distints epígrafs de despesa i degudament subscrita pel representant legal de l'entitat.
- Justificació documental corresponent a aquelles partides de despesa que s'hagen subvencionat el muntant de les quals serà igual, almenys, a l'import concedit. La justificació de la despesa s'efectuarà per mitjà de la presentació dels originals de les factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa.
Amb relació amb el que es tracta, les factures o altres documents substitutius hauran d'ajustar-se als requisits establits en el Reglament pel qual es regulen les obligacions de facturació, aprovat per Reial Decret 1496/2003, de 28 de novembre (BOE núm. 286, de 29 de novembre de 2003), modificat pel Reial Decret 87/2005, de 31 de gener i normativa de desplegament.
2. Estos documents es presentaran en la Secretaria General del SERVEF, en un termini no superior a dos mesos des de la finalització de l'activitat i, en tot cas, abans del 30 d'octubre de 2009. En allò no previst en esta ordre s'aplicarà quant a la justificació de les subvencions públiques l'article 30 de la Llei 38/2003, General de Subvencions.
Catorze. Pagament de les ajudes
1. Amb la prèvia correcta i total justificació en la forma indicada, s'abonarà la subvenció d'una sola vegada, sempre que s'haja realitzat el projecte o desenvolupat l'activitat d'acord amb el programa presentat.
2. No obstant això, amb la sol·lictud prèvia expressa de l'entitat beneficiària, podrà anticipar-se el pagament d'estes ajudes d'acord amb el règim previst per a les transferències corrents regulat en l'article 47 bis del Text Refós de la Llei d'Hisenda Pública de la Generalitat Valenciana, pel qual s'aprova el Decret Legislatiu de 26 de juny de 1991:
- fins a un 40% de l'import d'esta podrà lliurar-se immediatament una vegada concedida.
- la resta s'abonarà una vegada es justifique per part del beneficiari el compliment d'allò convingut.
3. Per al supòsit de bestreta de pagament sobre la subvenció concedida, haurà de constituir-se amb anterioritat garantia en la forma prevista normativament a favor del Servici Valencià d'Ocupació i Formació per un import igual al que s'anticipa. Queden exclosos d'esta obligació aquells beneficiaris en què concórreguen les condicions estipulades en l'article 47 bis.3 del Text Refós citat.
Quinze. Minoració i reintegrament de les subvencions concedides
1. La concurrència de les causes de reintegrament descrites en l'article 37 de la Llei 38/2003, General de Subvencions, i en els articles 91, 92 i 93 del Reial Decret 887/2006, de 21 de juliol, pel qual s'aprova el seu Reglament; i en especial, l'incompliment de qualsevol de les obligacions, condicions i altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, donarà lloc a la incoació pel SERVEF, amb audiència prèvia de l'entitat interessada, del corresponent procediment de minoració i reintegrament, si és el cas, de les ajudes percebudes i s'exigirà l'interés de demora corresponent des del moment del pagament de la subvenció fins a la data en què s'acorde la procedència del reintegrament.
2. De la mateixa manera, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats, podrà donar lloc a la modificació de la resolució de concessió.
DISPOSICIONS ADDICIONALS
Primera. Règim jurídic
A les subvencions regulades en esta ordre, els serà aplicable les disposicions bàsiques contingudes en la Llei 38/2003, de 17 de novembre, General de Subvencions i els preceptes de desplegament reglamentari d'estes recollides en el Reial Decret 887/2006, de 21 de juliol; per les prescripcions contingudes en l'articulat del Text Refós de la Llei d'Hisenda Pública de la Generalitat Valenciana, pel qual s'aprova el Decret Legislatiu de 26 de juny de 1991, que aplicant-se a esta matèria, no estiguen en contradicció amb aquella, i en allò no previst per este, pels preceptes que no tinguen caràcter bàsic de la Llei 38/2003 citada.
Segona. Finançament
L'eficàcia de la present convocatòria queda condicionada a l'existència de crèdit adequat i suficient en el Pressupost de la Generalitat Valenciana per a l'exercici 2009. Amb este fi, una vegada aprovada i publicada la Llei de Pressupostos de la Generalitat per a l'exercici 2009, el director general del Servici Valencià d'Ocupació i Formació farà pública en el Diari Oficial de la Comunitat Valenciana mitjançant una resolució, la línia pressupostària i l'import global màxim a càrrec del qual es concediran les subvencions previstes en la present convocatòria, així com, si és el cas, les ampliacions d'este previstes en la present ordre. No es dictarà cap resolució de concessió fins que no s'haja publicat en el Diari Oficial de la Comunitat Valenciana la mencionada resolució.
Tercera. Compatibilitat amb el mercat comú
Les ajudes establides en esta ordre van destinades tant a administracions públiques, com a entitats sense finalitat de lucre, per la qual cosa són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat constitutiu de la Comunitat Europea, sense que les actuacions o projectes objecte de les subvencions constituïsquen activitat econòmica que pot alterar el lliure mercat
Quarta. Ampliació del termini de justificació
Amb caràcter excepcional, i sempre que concórreguen circumstàncies degudament motivades que impossibiliten la justificació de les ajudes en el termini assenyalat en l'article tretze, el director general del SERVEF podrà acordar l'ampliació del termini de justificació, d'acord amb el que establix l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
DISPOSICIONS FINALS
Primera
S'autoritza el director general del SERVEF a dictar totes aquelles instruccions i resolucions que es requerisquen per a l'adequada aplicació i desenvolupament del que disposa la present Ordre, sense perjuí de la seua delegació d'acord amb les disposicions vigents.
Segona
La present ordre entrarà en vigor a partir de l'endemà de la seua publicació en el Diari Oficial de la Comunitat Valenciana.
Contra el present acte, que esgota la via administrativa, podran els interessats interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació, d'acord amb el que establix els articles 10.1 a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa; o potestativament, recurs de reposició davant d'este mateix òrgan en el termini d'un mes, computats en els termes mencionats, de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
Quan es tracte d'una administració pública, podrà dirigir escrit raonat de requeriment previ contra el mateix òrgan que ho dicta, segons el que disposa l'article 44 de l'esmentada Llei 29/1998, de 13 de juliol, en el termini de dos mesos comptats des que tinguera coneixement o haguera pogut conéixer este acte. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.
València, 19 de desembre de 2008
El vicepresident segon del Consell i conseller d'Economia, Hisenda i Ocupació,
GERARDO CAMPS DEVESA